সেই অভিজ্ঞতা মোটেই সুখকর ছিল না তাঁদের কাছে। তারাতলার পি-৫১, হাইড রোড এক্সটেনশনের সেই জমিই শনিবার বন্দর কর্তৃপক্ষের হাতে আসতে সময় লাগল মাত্র ২০ মিনিট। তবে ‘দখল করা’ জমি এদিন শুধু নির্বিঘ্নেই নয়, শ্রীকান্তের সংস্থা খানিকটা তাড়াহুড়ো করেই তুলে দিয়েছে বন্দরের হাতে। এতে কিছুটা হতবাকই হয়ে যান বন্দরের আধিকারিকদের একাংশ। জমি হস্তান্তরের কোনও লিখিত নথিও শ্রীকান্তের সংস্থার তরফে দেওয়া হয়নি বলে তাঁদের দাবি।
এদিন এক উচ্চপদস্থ আধিকারিক বলেন, ‘‘হাইকোর্টের নির্দেশে জমির হস্তান্তর পর্ব মিটল। কিন্তু লিখিত যে একটা নথি দিতে হয়, তাও কিছু দেয়নি ওরা। এত তাড়াহুড়ো যে করবে, সেটা কেউই বুঝতে পারিনি।’’ গত ১৩ সেপ্টেম্বর হাইকোর্টের নির্দেশ সঙ্গে নিয়ে ওই জমির দখল নিতে গিয়ে শ্রীকান্তের সংস্থার লোকজনের আক্রমণের মুখে পড়তে হয়েছিল বন্দরের আধিকারিকদের।
প্রসঙ্গত, শুক্রবারই শ্রীকান্তের সংস্থার তরফে বন্দরকে চিঠি দিয়ে জানানো হয়েছিল, এদিন তাদের জমি ফেরত দেওয়া হবে। সেইমতোই এদিন ১২টা নাগাদ চলে যান বন্দরের আধিকারিকেরা। দু’মাস আগে তারাতলা থানার পুলিশ না গেলেও এদিন অবশ্য পুলিশবাহিনী তাঁদের সঙ্গে ছিল। সকাল ১১টা নাগাদ শ্রীকান্তের সংস্থার তরফে শুভেন দাস সেখানে চলে যান। এদিন প্রথমেই পড়ে থাকা জিনিসপত্র পুরোপুরি সরিয়ে ফাঁকা করে দেওয়া হয় স্টুডিও। পরে সেগুলি ভারতলক্ষ্মী ও ইন্দ্রপুরী স্টুডিও’য় পাঠিয়ে দেওয়া হয়। এরপর দু’পক্ষের উপস্থিতিতে মাত্র ২০ মিনিটের মধ্যে জমি হস্তান্তর প্রক্রিয়া সম্পূর্ণ হয়। বন্দরের আধিকারিকেরা স্টুডিও এবং সামনের লোহার মূল দরজা তালাবন্ধ করে দেন। বন্দর কর্তৃপক্ষ জানিয়েছেন, আপাতত দৈনিক শিফ্‌ট অনুযায়ী জমির দেখভালের জন্য পাঁচজন নিরাপত্তারক্ষী নিযুক্ত থাকবেন।